讀杜集
作者：張耒
朝代：宋

paragraphs: 風雅不復興，後來誰可數。
陵遲數百歲，天地實生甫。
假之虹與霓，照耀蟠肺腑。
奪其富貴樂，激使事言語。
遂令困饑寒，食糲衣掛縷。
幽憂勇憤怒，字字倒牛虎。
嘲詞破萬家，摧拉誰得禦。
又如滔天水，决洩得神禹。
他人守一巧，爲豆不能簠。
君獨備飛奔，捷蹄兼駿羽。
飄萍竟終老，到死尚爲旅。
高才遭委棄，誰不怨且怒。
君乎獨此忘，所惜唐遺緒。
悲嗟痛禍亂，欲取彝倫敘。
天資自忠義，豈媚後人睹。
艱難得一職，言事竟齟齬。
此心耿可見，誰肯浪自苦。
鄙哉淺丈夫，夸己訕其主。
文章不知道，安得擅今古。
光焰萬丈長，猶能伏韓愈。